CELEX: 32015D0128(01)
Language: et
Date: 2015-01-26 00:00:00
Title: Komisjoni otsus, 26. jaanuar 2015 , millega luuakse eksperdirühm nimetusega „ELi ühine siirdehindade foorum”

28.1.2015   
            
            
               ET
            
            
               Euroopa Liidu Teataja
            
            
               C 28/5
            
         KOMISJONI OTSUS,
   26. jaanuar 2015,
   millega luuakse eksperdirühm nimetusega „ELi ühine siirdehindade foorum”
   (2015/C 28/05)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni otsus 2011/C 24/03 (1), millega loodi ELi ühine siirdehindade foorum, kaotab kehtivuse 31. märtsil 2015.
            
         
               (2)
            
            
               Võttes arvesse seda, kui olulised on siirdehindadega seotud maksuküsimused siseturu nõuetekohaseks toimimiseks, samuti positiivseid kogemusi ELi ühise siirdehindade foorumi tegevuses komisjoni abistamisel ja nõustamisel ning asjaolu, et komisjon jätkuvalt vajab sellist organit, et ühtsustada liidus siirdehindu käsitlevate eeskirjade kohaldamist, tuleb luua uus eksperdirühm nimetusega „ELi ühine siirdehindade foorum” ning määrata kindlaks tema ülesanded ja struktuur.
            
         
               (3)
            
            
               ELi ühine siirdehindade foorum peaks komisjoni abistama ja nõustama siirdehindadega seotud maksuküsimustes.
            
         
               (4)
            
            
               ELi ühine siirdehindade foorum peaks koosnema siirdehindade valdkonna valitsussektori ja valitsusvälise sektori ekspertidest. Samuti tuleks ette näha liikmete asendamise võimalus, et tagada asjakohaste pädevus- ja huvivaldkondade tasakaalustatud esindatus.
            
         
               (5)
            
            
               ELi siirdehindade foorumi liikmete jaoks tuleks ette näha teabe avalikustamise eeskirjad.
            
         
               (6)
            
            
               Liikmete isikuandmeid tuleks töödelda vastavalt Euroopa Parlamendi ja nõukogu määrusele (EÜ) nr 45/2001 (2).
            
         
               (7)
            
            
               Otsus 2011/C 24/03 tuleks tunnistada kehtetuks.
            
         
               (8)
            
            
               Asjakohane on määrata kindlaks käesoleva otsuse kohaldamisaeg,
            
         ON VASTU VÕTNUD KÄESOLEVA OTSUSE:
   Artikkel 1
   Sisu
   Luuakse eksperdirühm nimetusega „ELi ühine siirdehindade foorum” (edaspidi „foorum”).
   Artikkel 2
   Ülesanded
   Foorumi ülesanded on järgmised:
   
               a)
            
            
               toimida foorumina, kus ettevõtete, kodanikuühiskonna ja riikide maksuasutuste eksperdid saavad arutleda siirdehindadega seotud selliste probleemide üle, mis võivad takistada ELis piiriülest majandustegevust;
            
         
               b)
            
            
               nõustada komisjoni siirdehindadega seotud maksuküsimustes;
            
         
               c)
            
            
               aidata komisjonil leida OECD dokumendiga „Juhised siirdehinna turuväärtuse kindlaksmääramiseks hargmaistele ettevõtjatele ja maksuhaldurile” kooskõlas olevaid praktilisi lahendusi.
            
         Artikkel 3
   Konsulteerimine
   1.   Komisjon võib konsulteerida foorumiga kõikides siirdehindadega seotud küsimustes.
   2.   Foorumi eesistuja võib vajaduse korral soovitada komisjonil foorumiga konkreetses küsimuses konsulteerida.
   Artikkel 4
   Liikmesus ja liikmeks nimetamine
   1.   Foorumi liikmed on liikmesriikide maksuasutused ja 18 organisatsiooni (3).
   2.   Iga liikmesriigi maksuasutus nimetab foorumi liikmeks ühe esindaja, kes peab olema avalik teenistuja, kes tegeleb siirdehindade valdkonnaga.
   3.   Organisatsioonid nimetab maksunduse ja tolliliidu peadirektoraadi peadirektor organisatsioonide hulgast, kes on vastanud kandideerimiskutsele ja kes on nimetanud oma esindajateks sobiva kvalifikatsiooniga eksperdid.
   4.   Organisatsioonid, kes liikmeks sobiksid, kuid keda liikmeteks ei nimetatud, võidakse kanda reservnimekirja, mida komisjon võib kasutada asendusliikmete määramiseks.
   5.   Organisatsioonid nimetatakse liikmeks kaheks aastaks. Nad jäävad ametisse, kuni nad asendatakse või kuni oma ametiaja lõpuni. Nende ametiaega võib pikendada.
   6.   Organisatsioone võib kuni nende ametiaja lõpuni asendada järgmistel juhtudel:
   
               a)
            
            
               organisatsioon astub tagasi;
            
         
               b)
            
            
               organisatsioon ei suuda enam foorumi aruteludele tõhusalt kaasa aidata;
            
         
               c)
            
            
               kui see on vajalik asjakohaste pädevus- ja huvivaldkondade tasakaalustatud esindatuse tagamiseks.
            
         7.   Organisatsioonide nimed avaldatakse komisjoni eksperdirühmade ja muude sarnaste üksuste registris (edaspidi „register”) ning asjakohasel veebisaidil.
   8.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Maksunduse ja tolliliidu peadirektoraadi peadirektor nimetab foorumi eesistuja. Koosolekudokumendid koostatakse eesistuja vastutusel ja koostöös komisjoni esindajaga.
   2.   Kokkuleppel komisjoni esindajaga võib foorum luua allrühmi, kes tegelevad konkreetsete küsimustega foorumi kehtestatud tingimuste alusel. Allrühmad saadetakse laiali kohe, kui nende ülesanded on täidetud.
   3.   Komisjoni esindaja võib kutsuda foorumi või allrühma töös ajutiselt osalema väliseksperte, kes on pädevad konkreetses päevakorraküsimuses. Lisaks sellele võib komisjoni esindaja anda vaatleja staatuse üksikisikutele, eksperdirühmade horisontaalsete eeskirjade (4) eeskirja 8 lõikes 3 määratletud organisatsioonidele, kandidaatriikidele ja OECD-le.
   4.   Foorumi liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust ning ka komisjoni otsuse 2001/844/EÜ, ESTÜ, Euratom (5) lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   5.   Foorumi ja selle allrühmade koosolekud peetakse tavaliselt komisjoni ruumides. Komisjon tagab sekretariaaditeenused. Foorumi ja allrühmade koosolekutel võivad osaleda teised komisjoni ametnikud, kes tunnevad menetluse vastu huvi.
   6.   Foorum võtab eksperdirühmade standardtöökorra alusel vastu oma töökorra.
   7.   Komisjon avaldab foorumi tegevuse kohta kõik asjaomased dokumendid, nagu päevakorrad, protokollid ja osalejate kaastöö, kas registri kaudu või registrist asjakohase teabega veebisaidile viitava lingi kaudu. Avaldamisel võib teha erandeid juhul, kui dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (6) artiklis 4 määratletud avalikku või erahuvi.
   Artikkel 6
   Koosolekukulud
   1.   Foorumi tegevuses osalejatele ei maksta osutatud teenuste eest tasu.
   2.   Sõidu- ja vajaduse korral elamiskulud, mis osalejatel foorumi tegevuses osalemiseks tuleb kanda, hüvitab komisjon oma kehtivate sise-eeskirjade kohaselt.
   3.   Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kehtetuks tunnistamine
   Otsus 2011/C 24/03 tunnistatakse kehtetuks.
   Artikkel 8
   Kohaldamine
   Käesolevat otsust kohaldatakse kuni 31. märtsini 2019.
   
      Brüssel, 26. jaanuar 2015
      
         
            Komisjoni nimel
         
         
            komisjoni liige
         
         Pierre MOSCOVICI
      
   
   
      (1)  Komisjoni otsus 2011/C 24/03, 25. jaanuar 2011, millega luuakse Euroopa Liidu ühise siirdehindade foorumi eksperdirühm (ELT C 24, 26.1.2011, lk 3).
   
      (2)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Organisatsioonid selle sõna laiemas tähenduses, sh äriühingud, ühendused, valitsusvälised organisatsioonid, ametiühingud, ülikoolid, teadusasutused, ELi ametid ja rahvusvahelised organisatsioonid.
   
      (4)  Komisjoni eksperdirühmade raamistik: horisontaalsed eeskirjad ja avalik register (K(2010) 7649 (lõplik)).
   
      (5)  Komisjoni otsus 2001/844/EÜ, ESTÜ, Euratom, 29. november 2001, millega muudetakse komisjoni kodukorda (EÜT L 317, 3.12.2001, lk 1).
   
      (6)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.